Duur, gevaarlik om vuurwapens vir vernietiging te vervoerArgieffoto van die vernietiging van vuurwapens (Julie 2022) (Foto verskaf deur SAPD) Die SAPD het in ŉ skrywe bevestig dat dit duur en gevaarlik is om vuurwapens na Pretoria te vervoer vir vernietiging. Dit volg vier maande ná die Demokratiese Alliansie versoek het dat ŉ toegewyde perseel vir die Wes-Kaap op ŉ nasionale vlak geëskaleer moet word. “Ondanks dié risiko’s het die nasionale regering nog geen poging aangewend om ŉ gedesentraliseerde vernietigingsperseel in die Wes-Kaap op te rig nie,” sê Gillion Bosman, die DA se woordvoerder oor gemeenskapsveiligheid in die Wes-Kaap. “Dit is ŉ klap in die gesig vir die families wat geliefdes aan sinnelose skietvoorvalle afgestaan het weens die hoë voorkoms van onwettige vuurwapens.” Die SAPD het in die reaksie daarop gewys dat daar nie enige risiko-vrye smeltfasiliteite tans in die provinsie beskikbaar is waar dié vuurwapens vernietig kan word nie. In die verlede is twee fasiliteite gebruik: Arcelor Mittal is nie meer beskikbaar nie ná die aanleg sy bedrywighede in Saldanha gesluit het; en Cape Town Iron and Steel Works (Cisco) is nog bedrywig, maar word tans nie aanbeveel nie weens veiligheidsrisiko’s. “Ek sal gevolglik ŉ parlementêre vraag indien om te bepaal watter veiligheidsrisiko’s by Cisco bestaan en wat gedoen moet word om dit ŉ lewensvatbare ligging te maak vir die vernietiging van vuurwapens,” voeg Bosman by. “Ek sal ook direk met Cisco kontak maak om te bepaal of hulle in ŉ posisie is om dié verantwoordelikheid te aanvaar.” Bosman sê dit is nou, meer as ooit tevore, belangrik om maniere te vind om dit ŉ realiteit te maak. “Selfs die SAPD sê dat ŉ gedesentraliseerde proses ŉ kleiner risiko sal hê en meer kostedoeltreffend sal wees. Dit beteken dat die SAPD erken dat hy self ŉ hindernis is vir hervorming wat nodig is om onwettige vuurwapens van ons strate te verwyder. Dit is tyd dat hierdie mandate in ŉ ernstige lig beskou word.”